b'\n_START_ARTICLE_\nArmy Beta\n_START_PARAGRAPH_\nArmy Beta je neverbalna dopolnitev Army Alfe, testa, ki ga je sestavil Robert Yerkes s \xc5\xa1estimi \xc4\x8dlani odbora, da bi med prvo svetovno vojno testirali pribli\xc5\xbeno 1,5 milijona voja\xc5\xa1kih novincev v Zdru\xc5\xbeenih dr\xc5\xbeavah Amerike. Test je bil uporabljen za ocenjevanje nepismenih, ne\xc5\xa1olanih in tujejezi\xc4\x8dnih voja\xc5\xa1kih nabornikov. Uporabljen je bil kot prototip testov kognitivnih sposobnosti, ki so sledili kasneje. \xc4\x8cas re\xc5\xa1evanja testa je bil pribli\xc5\xbeno 50 do 60 minut in se je po navadi izvajal v skupinah po 100-200 mo\xc5\xbe. Test se je prenehal izvajati po prvi svetovni vojni. Razvoj Army beta testa in testa za preverjanje tujejezi\xc4\x8dnih govorcev in nepismenih sta predstavljala dolo\xc4\x8dene probleme. Uporaba predstavitvenih kart in pantomime za izra\xc5\xbeanje navodil osebam, ki so jih testirali, sta se izkazala za uspe\xc5\xa1no. Nov tip beta testa, pri katerem so se uporabljali geometrijski liki, okrnjene slike itd., je zahteval druga\xc4\x8dna na\xc4\x8dela v sami strukturi testa. Individualni testi zmogljivosti so vsebovali tudi dodatne in specifi\xc4\x8dne standarde v postavitvi in ocenjevanju.\n_START_SECTION_\nStruktura\n_START_PARAGRAPH_\nArmy Beta je razdeljena na 7 testov. Voja\xc5\xa1ki novinci so bili napro\xc5\xa1eni, da vsakega izmed testov posku\xc5\xa1ajo re\xc5\xa1iti kar najhitreje. materiali, potrebni za ta test so: okvir \xc5\xa1olske table, tabla in kosi kartona.\n_START_SECTION_\nTest 1\n_START_PARAGRAPH_\nTa test dokazuje sposobnost novincev slediti poti v labirintu. Da bi to dosegli, izvajalec testa prosi demonstratorja,  naj po\xc4\x8dasi s svin\xc4\x8dnikom potuje po labirintu, medtem ko ga testiranci opazujejo. Ob tem demonstrator v dolo\xc4\x8deni to\xc4\x8dki namenoma naredi napako in po\xc4\x8daka, da ga izvajalec popravi. Ko ta to stori, demonstrator dopolni preostanek poti po labirintu in sku\xc5\xa1a pokazati, da se to mora storiti kar najhitreje. Nato izvajalec testa poka\xc5\xbee novincem, naj enako storijo s primeri v testnih polah in jim pove, naj pohitijo. Med potekom testa posku\xc5\xa1a demonstrator testirance priganjati, naj pohitijo, po dveh minutah pa morajo zaklju\xc4\x8diti.\n_START_SECTION_\nTest 2\n_START_PARAGRAPH_\nTa test ocenjuje sposobnost analize kvadratov. Da bi to dosegli, poka\xc5\xbee izvajalec testa na tabli model treh kvadratov in prosi novince, da jih pre\xc5\xa1tejejo. Enako stori z modelom dvanajstih kvadratov. Ko poka\xc5\xbee, kako test deluje, prosi testirance, da obrnejo stran v poli in za\xc4\x8dnejo z re\xc5\xa1evanjem. Test ima 16 primerov, pri katerih te\xc5\xbeavnost nara\xc5\xa1\xc4\x8da: 1) model dveh kvadratov, 2) model \xc5\xa1tirih kvadratov, 3) model \xc5\xa1estih kvadratov, 4) model osmih kvadratov, 5) model dvanajstih kvadratov, 6) model sedemindvajsetih kvadratov, 7) model petnajstih kvadratov, 8) model \xc5\xa1estnajstih kvadratov, 9) model osemnajstih kvadratov, 10) model devetnajstih kvadratov, 11) model \xc5\xa1tiridesetih kvadratov, 12) model desetih kvadratov, 13) model dvaindvajsetih kvadratov, 14) model trinajstih kvadratov, 15) model dvajsetih kvadratov, 16) model petdesetih kock. Po dveh minutah in pol je testa konec, izvajalec opozori testirance, naj zaklju\xc4\x8dijo.\n_START_SECTION_\nTest 3\n_START_PARAGRAPH_\nNamen tega testa je oceniti sposobnost analize vzorcev z uporabo X-O serije. Izvajalec testa je najprej pokazal na prazen pravokotnik, nato pa narisal O. Demonstrator je nato vanj narisal preostanek vzorca. Izvajalec testa in demonstrator sta enako storila z drugim vzorcem in pri tem uporabila X. Izvajalec je nato novince spodbudil, da storijo enako s primeri v svojih testih. Po minuti in petin\xc5\xa1tiridesetih sekundah jih je prosil, da z re\xc5\xa1evanjem prenehajo.\n_START_SECTION_\nTest 4\n_START_PARAGRAPH_\nS tem testom so preverjali sposobnost \xc5\xa1ifriranja \xc5\xa1tevilk s simboli. Da bi to dosegli, je izvajalec testa najprej pokazal na prvo \xc5\xa1tevilko klju\xc4\x8da na tabli in nato pokazal na simbol pod njo. Enako je storil z vsemi devetimi \xc5\xa1tevilkami v klju\xc4\x8du. Potem je demonstrator primerno izpolnil vse ustrezne simbole za \xc5\xa1tevilke. Izvajalec je nato spodbudil vojake, naj storijo enako z vsemi primeri v svojih testih. Po dveh minutah se je test zaklju\xc4\x8dil z opozorilom izvajalca.\n_START_SECTION_\nTest 5\n_START_PARAGRAPH_\nNamenjen je bil kontroliranje sposobnosti prepoznavanja \xc5\xa1tevilk. \xc4\x8ce so bile te enake v obeh skupinah \xc5\xa1tevil, so testiranci to ozna\xc4\x8dili z X. Da bi razumeli, kaj se od njih zahteva, je izvajalec testa najprej posku\xc5\xa1al dobiti iz skupine odziv "da" oziroma "ne", ko je pokazal na prvo \xc5\xa1tevilko iz prve skupine in prvo \xc5\xa1tevilko iz druge skupine ter pri tem vpra\xc5\xa1al, \xc4\x8de sta enaki. \xc4\x8ce je bil odziv napa\xc4\x8den, je izvajalec \xc5\xa1e enkrat pokazal na obe \xc5\xa1tevili in jim povedal pravilen odgovor. Nato je izvajalec demonstratorja prosil, da bi narisal imaginarni X in s tem posku\xc5\xa1al razlo\xc5\xbeiti novincem, da je to na\xc4\x8din, s katerim ozna\xc4\x8dijo, da sta \xc5\xa1tevilki enaki. Izvajalec in demonstrator sta enako storila \xc5\xa1e s tremi primeri, nato pa je izvajalec pokazal na testne pole in jih pozval, da za\xc4\x8dnejo z re\xc5\xa1evanjem. Po treh minutah jih je zaustavil in test je bil kon\xc4\x8dan.\n_START_SECTION_\nTest 6\n_START_PARAGRAPH_\nNamen tega testa je bil preverjanje sposobnosti dopolnjevanja slik. Novinci so prejeli slike, na katerih je nekaj manjkalo in so jih morali dopolniti. Da bi to dosegli, je izvajalec testa demonstratorju pokazal sliko roke, na kateri je manjkal prst in mu rekel, naj jo "popravi". Najprej demonstrator ni naredil ni\xc4\x8d in je le zmedeno gledal, nato mu je izvajalec pokazal na mesto, kjer naj bi se nahajal manjkajo\xc4\x8di prst in dvakrat ponovil, naj sliko \xc2\xbbpopravi\xc2\xab. Demonstrator je nato narisal manjkajo\xc4\x8di prst. Izvajalec in demonstrator sta nato ponovila enak postopek z ribo, kateri je manjkalo oko. Nato je izvajalec pokazal \xc5\xa1e \xc5\xa1tiri primere, ki jih je demonstrator prav tako re\xc5\xa1il. Izvajalec je nato pozval testirance, naj dopolnijo primere v svoji testni poli. Po treh minutah jim je rekel, naj z re\xc5\xa1evanjem zaklju\xc4\x8dijo. Primeri manjkajo\xc4\x8dih stvari na slikah vklju\xc4\x8dujejo manjkajo\xc4\x8da usta na obrazu, manjkajo\xc4\x8de oko, nos, manjkajo\xc4\x8de strune na violini, manjkajo\xc4\x8dega petelina na pi\xc5\xa1toli in manjkajo\xc4\x8do mre\xc5\xbeo na teni\xc5\xa1kem igri\xc5\xa1\xc4\x8du.\n_START_SECTION_\nTest 7\n_START_PARAGRAPH_\nTa test je dokazoval sposobnost geometrijske konstrukcije. Vojaki so iz kosov kartona morali sestaviti pravokotnik. Izvajalec je narisal lik na tablo, nato pa vzel dva kosa kartona in ju postavil skupaj tako, da sta tvorila obliko lika na tabli. Kosa je nato premaknil in nakazal demonstratorju, naj na tablo nari\xc5\xa1e re\xc5\xa1itev. Enak postopek sta ponovila z drugim in tretjim primerom, \xc4\x8detrti primer je demonstrator izvedel sam. Ko je bilo demonstracije konec, je izvajalec naro\xc4\x8dil testirancem naj enako storijo s primeri, ki jih imajo v testu. Po dveh minutah je bilo testa konec in izvajalec jim je naro\xc4\x8dil, naj zaklju\xc4\x8dijo.'